ศูนย์สุขภาพจิต - คำถามที่พบบ่อย

# ศูนย์สุขภาพจิตเมดิแคร์ (Medicare Mental Health Centres) คืออะไร?

ศูนย์สุขภาพจิตเมดิแคร์ (Medicare Mental Health Centres) เป็นศูนย์สุขภาพที่ยินดีให้บริการแก่ทุกคน โดยคุณสามารถรับข้อมูล บริการ และความช่วยเหลือต่าง ๆ ด้านสุขภาพจิตฟรีและเป็นความลับ

ศูนย์สุขภาพจิตเมดิแคร์ให้ความช่วยเหลือทันทีแก่ผู้ที่กำลังทุกข์ใจ ซึ่งรวมถึงสมาชิกในครอบครัวและผู้ดูแลบุคคลเหล่านี้

ศูนย์สุขภาพจิตเมดิแคร์ให้บริการฟรีแก่ทุกคนที่เดินทางมายังศูนย์ เปิดให้บริการโดยขยายเวลาจากเวลาทำการปกติ และไม่จำเป็นต้องนัดหมายล่วงหน้า มีหนังสือส่งตัว หรือใช้บัตรเมดิแคร์แต่อย่างใดในการเข้าใช้บริการ

# ฉันสามารถรับความช่วยเหลือรูปแบบใดที่ศูนย์สุขภาพจิตเมดิแคร์?

ทางศูนย์ยินดีต้อนรับทุกคน ไม่ว่าคุณจะเคยประสบความท้าทายด้านสุขภาพจิตมาในอดีต หรือครั้งนี้จะเป็นครั้งแรกที่คุณขอความช่วยเหลือก็ตาม

ศูนย์สุขภาพจิตเมดิแคร์ให้บริการดังต่อไปนี้

* ให้ความช่วยเหลือทันทีและติดตามผลสำหรับผู้ที่มีความทุกข์ใจ
* ให้ความช่วยเหลือผู้ที่มีข้อกังวลด้านสุขภาพจิต
* ให้ความช่วยเหลือผู้ดูแลและครอบครัวของผู้ที่มีความกังวลใจด้านสุขภาพจิต
* ช่วยประสานให้ผู้ใช้บริการได้รู้จักกับบริการอื่น ๆ ที่ให้ความช่วยเหลือได้ในอนาคต ตั้งแต่ด้านสุขภาพกายจนถึงด้านสุขภาพจิต และยังให้ความช่วยเหลือด้านสังคม เช่น ที่อยู่อาศัยและการจ้างงาน

นอกจากนี้ ศูนย์สุขภาพจิตเมดิแคร์จะยกระดับการให้บริการในเร็ว ๆ นี้ โดยจะดำเนินการให้ศูนย์ทุกแห่งสามารถให้บริการนักจิตวิทยาและจิตแพทย์ฟรีในลักษณะเดินทางมาด้วยตนเอง ทางโทรศัพท์ หรือวิดีโอคอล

# มีขั้นตอนอย่างไรบ้างเมื่อฉันเดินทางไปที่ศูนย์สุขภาพจิตเมดิแคร์?

ภายในศูนย์สุขภาพจิตเมดิแคร์ มีผู้เชี่ยวชาญที่สามารถรับฟังและช่วยเหลือผู้ที่เผชิญปัญหาที่ทำให้กังวลใจ

เมื่อคุณเดินทางมาถึง ผู้เชี่ยวชาญหรือบุคลากรที่มีคุณวุฒิ ซึ่งผ่านประสบการณ์ตรงด้านปัญหาสุขภาพจิตมาก่อน จะพูดกับคุณเพื่อทำความเข้าใจความจำเป็นอย่างเร่งด่วนของคุณ และอาจนัดหมายให้คุณกลับไปอีกครั้ง

ศูนย์สุขภาพจิตเมดิแคร์เป็นส่วนหนึ่งของการดูแลสุขภาพประจำวัน โดยเป็นสถานที่ที่ยินดีให้ความช่วยเหลือด้านสุขภาพจิตฟรีและเป็นความลับ

เจ้าหน้าที่ของศูนย์สุขภาพจิตเมดิแคร์เข้าใจว่า แต่ละคนแตกต่างกันและมีปัญหาของตนเอง เจ้าหน้าที่จะแก้ไขข้อกังวลของคุณด้วยความเห็นอกเห็นใจ ความเข้าใจ และการยอมรับ

# ใครสามารถขอรับความช่วยเหลือและบริการที่ศูนย์สุขภาพจิตเมดิแคร์ได้บ้าง?

ทุกคนสามารถเข้าใช้บริการศูนย์สุขภาพจิตเมดิแคร์ได้ โดยไม่จำเป็นต้องนัดหมายล่วงหน้า มีหนังสือส่งตัว หรือใช้บัตรเมดิแคร์แต่อย่างใดในการเข้าใช้บริการ และคุณไม่จำเป็นต้องเป็นพลเมืองออสเตรเลียในการขอรับความช่วยเหลือ

# ฉันต้องใช้บัตรเมดิแคร์ในการขอรับความช่วยเหลือไหม?

ไม่ คุณไม่จำเป็นต้องมีสิทธิ์ภายใต้โครงการเมดิแคร์หรือถือบัตรเมดิแคร์ในการขอรับบริการจากศูนย์สุขภาพจิตเมดิแคร์

# บริการของศูนย์สุขภาพจิตเมดิแคร์ฟรีหรือไม่?

ใช่ บริการทั้งหมดของศูนย์สุขภาพจิตเมดิแคร์เป็นบริการฟรี

# ความเป็นส่วนตัวของฉันจะได้รับการเคารพไหม และจะมีการอธิบายเรื่องนี้อย่างชัดเจนไหม?

หากคุณให้การยินยอม เราสามารถส่งคำแนะนำและแผนทั้งหมดหรือบางส่วนให้แก่แพทย์เวชปฏิบัติทั่วไป (จีพี) หรือผู้ให้บริการสุขภาพอื่น ๆ ของคุณ ทั้งนี้ หากคุณไม่ต้องการแบ่งปันข้อมูลนี้ให้แก่ผู้ให้บริการสุขภาพปัจจุบันรายอื่น ๆ ของคุณ ก็ไม่เป็นไรเช่นกัน

เพื่อให้เราสามารถติดต่อประสานงานให้คุณได้รับบริการที่ดีที่สุดและตรงตามความจำเป็นทั้งหมดของคุณ เราจะสนับสนุนให้คุณพูดคุยกับแพทย์เวชปฏิบัติทั่วไปหรือผู้ให้บริการสุขภาพรายอื่น ๆ เรื่องคำแนะนำหรือความช่วยเหลือเพิ่มเติมใด ๆ ที่คุณได้รับจากเรา

# มีบริการล่ามรูปแบบใดบ้าง?

หากต้องการความช่วยเหลือด้านสุขภาพจิตในภาษาของคุณเอง ศูนย์สุขภาพจิตเมดิแคร์สามารถใช้บริการแปลและล่าม (Translating and Interpreting Service - TIS National) ได้ TIS ให้บริการล่ามคุณภาพสูงและปลอดภัยทางโทรศัพท์แก่ผู้ที่ไม่พูดภาษาอังกฤษ

ศูนย์สุขภาพจิตเมดิแคร์จะช่วยคุณติดต่อ TIS เมื่อคุณจำเป็นต้องใช้บริการล่าม โดยล่าม TIS จะแปลบทสนทนาของคุณและช่วยเหลือคุณในการสื่อสารกับเจ้าหน้าที่ของศูนย์

# ฉันจะหาข้อมูลเพิ่มเติมเกี่ยวกับศูนย์สุขภาพจิตเมดิแคร์ได้อย่างไร?

หากคุณต้องการข้อมูลเพิ่มเติมเกี่ยวกับศูนย์สุขภาพจิตเมดิแคร์

* เชิญไปที่ [health.gov.au/medicare-mental-health](https://www.health.gov.au/medicare-mental-health) (https://www.health.gov.au/medicare-mental-health)
* โทร 1800 595 212 เวลา 8.30 น. ถึง 17.00 น. ระหว่างวันจันทร์ถึงศุกร์

ในกรณีฉุกเฉิน โปรดโทรศูนย์ศูนย์ศูนย์ (000) เสมอ หรือไปยังหน่วยบริการฉุกเฉินที่ใกล้ที่สุด